Majikan perlu maklum JPBN
KUCHING: Golongan majikan perlu memaklumkan Jawatankuasa
Pengurusan Bencana Negeri (JPBN) berkenaan pekerja yang harus bekerja selepas
jam 7.00 malam, kata Ketua Menteri Datuk Patinggi Abang Johari Tun Openg. Beliau berkata perkara ini seharusnya dimaklumkan
oleh pihak majikan dengan menyediakan surat pengesahan tentang waktu bekerja
kakitangan mereka. “Kemudian, berikan senarai nama mereka
kepada jawatankuasa untuk dikecualikan daripada Kawalan Pergerakan selepas 7.00
malam. Itu tidak menjadi masalah,” katanya. Beliau berkata demikian apabila ditanya tentang
Perintah Kawalan Pergerakan yang bermula semalam di mana semua operasi pasar
raya, kedai kopi dan kedai serbaneka dihentikan pada jam 7.00 malam hingga 7.00
pagi setiap hari hingga 31 Mac 2020. Hal ini turut sekali gus akan mengawal pergerakan
orang ramai yang tidak dibenarkan keluar rumah jika tidak mempunyai keperluan
selepas 7.00 malam. Pemberita sebelum itu bertanya, bagaimana dengan
pekerja malam seperti yang bekerja di kilang percetakkan akhbar, adakan mereka
dikecualikan. Turut menjawab soalan tersebut, Timbalan Ketua
Menteri merangkap pengerusi JPBN Datuk Amar Douglas Uggah berkata jika ada
keperluan untuk bergerak selepas 7.00 malam, surat pemakluman perlu diberikan
kepada pihak jawatankuasa. “Kami akan memberikan pengecualian melalui
satu surat yang akan menyatakan sebab-sebab keperluan anda untuk bergerak untuk
ditunjukkan kepada pihak berkuasa yang berkawal.

“Ini termasuklah golongan yang bekerja dalam
sektor penghantaran stok makanan atau sayur-sayuran di pasar,” ujar Uggah.



 
See author's posts
